CELEX: C2007/269/51
Language: lt
Date: 2007-11-10 00:00:00
Title: Byla C-385/07 P 2007 m. rugpjūčio 13 d. Der Grüne Punkt — Duales System Deutschland GmbH pateiktas apeliacinis skundas dėl 2007 m. gegužės 24 d. priimto sprendimo byloje T-151/01 Der Grüne Punkt — Duales System Deutschland GmbH prieš Europos Bendrijų Komisiją, palaikomą Vfw AG, Landbell AG für Rückhol-Systeme ir Belland Vision GmbH

10.11.2007   
            
            
               LT
            
            
               Europos Sąjungos oficialusis leidinys
            
            
               C 269/29
            
         2007 m. rugpjūčio 13 d.Der Grüne Punkt — Duales System Deutschland GmbH pateiktas apeliacinis skundas dėl 2007 m. gegužės 24 d. priimto sprendimo byloje T-151/01 Der Grüne Punkt — Duales System Deutschland GmbH prieš Europos Bendrijų Komisiją, palaikomą Vfw AG, Landbell AG für Rückhol-Systeme ir Belland Vision GmbH
   
   (Byla C-385/07 P)
   (2007/C 269/51)
   Proceso kalba: vokiečių
   Šalys
   
      Apeliantė: Der Grüne Punkt — Duales System Deutschland GmbH, atstovaujama Rechtsanwälte W. Deselaers, E. Wagner, B. Meyring,
   
      Kitos proceso šalys: Europos Bendrijų Komisija, Vfw AG, Landbell AG für Rückhol-Systeme ir Belland Vision GmbH
   
   Apeliantės reikalavimai
   
               —
            
            
               Panaikinti 2007 m. gegužės 24 d. Europos Bendrijų Pirmosios instancijos teismo sprendimą byloje T-151/01.
            
         
               —
            
            
               Panaikinti 2001 m. balandžio 20 d. Komisijos sprendimą 2001/463/EB, susijusį su (EB) 82 straipsnio taikymo procedūra (byla COMP D3/34493 — DSD) (1).
            
         
               —
            
            
               Arba, nepatenkinus antrojo reikalavimo, grąžinti bylą Pirmosios instancijos teismui iš naujo nagrinėti, atsižvelgiant į Teisingumo Teismo sprendimą.
            
         
               —
            
            
               Bet kuriuo atveju priteisti iš Komisijos bylinėjimosi Pirmosios instancijos teisme ir Teisingumo Teisme išlaidas.
            
         Ieškinio pagrindai ir pagrindiniai argumentai
   Apeliantė pagrindžia savo apeliacinį skundą dėl minėto Pirmosios instancijos teismo sprendimo aštuoniais pagrindais.
   Pirma, apeliantė tvirtina, kad Pirmosios instancijos teismas neįvykdė savo pareigos motyvuoti ir taip pažeidė EB 82 straipsnį, prieštaringai įvertinęs elgesį, kuriuo pateisino pažeidimą. Viena vertus, Pirmosios instancijos teismas nusprendė, kad buvo padarytas pažeidimas, nes apeliantė reikalauja iš įmonių, kurios nesinaudoja jos sistema arba ja naudojasi tik tam tikrų pakuočių su jos logotipu atžvilgiu, mokėti visą licenzijos mokestį. Kita vertus, Pirmosios instancijos teismas konstatuoja, kad tik „gali būti“, jog apeliantė prekių pakuočių, kurios nėra jos sistemos dalis, atžvilgiu taikydama ginčijamos logotipo naudojimo sutarties sąlygas, nustato kainą už suteiktas surinkimo ir utilizavimo paslaugas.
   Antras, penktas ir šeštas pagrindai susiję su apeliantės teikiamos licenzijos apimties klaidingu, nepakankamu ir net aiškiai iškreipiančiu faktines aplinkybes bei prieštaraujančiu pateiktiems dokumentams ir įrodymams, vertinimu. Pirmosios instancijos teismas, jei būtų teisingai įvertinęs faktines aplinkybes, būtų turėjęs pripažinti, kad apeliantė neteikia licenzijų izoliuotai, ir todėl ginčijamą sprendimą būtų reikėję suprasti kaip pripažįstantį, jog atsisakymas suteikti tokią licenziją būtų pažeidimas, ir kad ginčijamo sprendimo 3 straipsnio nurodymas liautis reikalauti bet kokio licenzijos mokesčio už dalį prekių pakuočių prilygsta privalomos licenzijos įtvirtinimui. Pirmosios instancijos teismas klaidingai nesilaikė iš teismo praktikos kylančių reikalavimų nurodyti motyvus ir neatsižvelgė į aplinkybę, kad privaloma licencija negalima prekių ženklų ir pakuočių teisės požiūriu. Apeliantė šiuo atžvilgiu tvirtina, kad buvo neįvykdyta motyvavimo pareiga, pažeistas pagrindinis proporcingumo principas, EB 82 straipsnis ir Tarybos reglamento Nr. 17 3 straipsnis.
   Trečiu ir ketvirtu pagrindais apeliantė tvirtina, kad Pirmosios instancijos teismas neįvykdė savo pareigos motyvuoti ir taip pažeidė EB 82 straipsnį, nepagrįstai, klaidingai ir priešingai Vokietijos pakuočių ir prekių ženklų teisei nuspręsdamas, kad ženklas „Der Grüne Punkt“ negali naudotis „reikalaujamu išimtinumu“. Pirmosios instancijos teismas tokiu konstatavimu pažeidė ir pagrindinį Bendrijos prekių ženklų teisės principą, pagal kurį registruoto prekių ženklo savininkas įgyja išimtinę teisę, ypač naudoti ženklą prekėms ir paslaugoms, kurios yra tokios pačios arba panašios į tas, kurioms ženklas įregistruotas.
   Septintu ir aštuntu pagrindais apeliantė nurodo dvi procesines klaidas. Pirma, Pirmosios instancijos teismas pateikė naujas išvadas arba padarė išvadas sava iniciatyva, nors šios išvados nebuvo susijusios su ginčijamų sprendimų dalyku arba nagrinėjant bylą šalių pateiktais argumentais. Antra, Pirmosios instancijos teismas padarė apeliantei nepalankią procesinę klaidą, nes pažeidė pagrindinę Sąjungos teisę į bylos nagrinėjimą per protingą terminą.
   
      (1)  OL L 166, p. 1.